Epeli Nailatikau
<s>Brigadni general ratu Epeli Nailatikau,  (Suva, 5. srpnja 1941.) je fidžijski plemenski čelnik (ratu), vojni časnik i političar, najpoznatiji jer je od 2009. do 2015. godine bio predsjednik Fidžija.</s><s>Od veljače 2019. godine, Nailatikau obnaša dužnost Predsjednika Parlamenta.</s>

<s>U mladosti se odlučio za vojnu karijetu te je aktivno služio sve do 1987. godine, došavši do čina brigadnog generala te funkcije komandanta Kraljevskih oružanih snaga Fidžija.</s><s>Tokom 1987. godine, dok je bio u posjeti Australiji, smijenjen je s pozicije komandanta usred pučeva koji su te godine pogodili zemlju.</s><s>Nakon prisilnog umirovljenja, posvetio se diplomatskoj karijeri, isprva kao visoki predstavnik pri Ujedinjenom Kraljevstvu, a onda i kao ambasador u Danskoj, Egiptu, Njemačkoj, Izraelu i Vatikanu.</s><s>Kasnije je bio predstavnik pri Forumu Pacifičkih otoka, a od 1999. godine i stalni tajnik za vanjske poslove i trgovinu.</s>

<s>Iako mu se oštro protivio, Nailatikau je bio prvi predloženi kandidat za premijera nakon vojnog udara 2000. godine, ali je odbio nominaciju u korist Laisenije Qarasea, koji je ubrzo postao premijer; Nailatikau je postao ministar fidžijskih (unutarnjih) poslova u privremenoj vladi.</s><s>Nakon ponovne uspostave demokracije, Nailatikau je 2001. godine izabran za predsjednika Predstavničkog doma, tadašnjeg donjeg doma Parlamenta, gdje je ostao sve do 2006. godine i novog vojnog udara.</s>

<s>Nakon novog puča, Nailatikau je postao ministar vanjskih poslova i trgovine u privremenoj vojnoj vladi Franka Bainimarame.</s><s>Predsjednik Josefa Iloilo kandidirao ga je za potpredsjednika 2007. godine, ali je to odbijeno, samo da bi nakon nove ustavne krize 2009. godine postao Iloilov zamjenik.</s><s>U rujnu 2007. godine, na tjedan dana je mijenjao premijera Bainimaramu na toj funkciji, dok je ovaj bio na službenom putu u New Yorku.</s>

<s>Dana 30. srpnja 2009. godine postao je vršitelj dužnosti predsjednika Fidžija, nakon što se Josefa Iloilo umirovio.</s><s>Iako je novog predsjednika trebalo izabrati Veliko vijeće poglavica, premijer Bainimarama je iskoristio krizu vlasti te je, kao de facto čelnik Fidžija, objavio kako će njegova vlada imenovati novog predsjednika.</s><s>Novi predsjednik tako je postao Nailatikau, koji je 5. studenog 2009. godine formalno prisegnuo na dužnost.</s><s>Nakon šest godina na čelu Fidžija, 2015. godine naslijedio ga je Jioji Konrote.</s><s>Nastavio se baviti politikom te je 11. veljače 2019. godine postao predsjednik Parlamenta.</s>

<s>Od 1981. godine je u braku s Koilom Maru, drugom kćerkom bivšeg predsjednika Kamisesea Mare te, također, političarkom.</s><s>Imaju dvoje djece, sina Kamisesea Vunu i kćerku Litiju Cakobau.</s>

<s>Fidžijski političari
Predsjednici Fidžija
Fidžijski diplomati
Fidžijski oficiri</s>

